สรุปปัจจัยสำคัญตลาดทุน-การเงิน-เศรษฐกิจวันนี้
สรุปปัจจัยสำคัญตลาดทุน-การเงิน-เศรษฐกิจประจำวันที่ 17 ก.ค.58
17 ก.ค. 2558

– เงินเยนอยู่ที่ระดับ 124.05 เยน/ดอลลาร์ จากช่วงเช้าที่ระดับ 124.14/16 เยน/ดอลลาร์
– เงินยูโรอยู่ที่ระดับ 1.0891 ดอลลาร์/ยูโร จากช่วงเช้าที่ระดับ 1.0890 ดอลลาร์/ยูโร
– ดัชนี SET ปิดวันนี้ที่ระดับ 1,479.31 จุด ลดลง 1.95 จุด, -0.13% มูลค่าการซื้อขาย 27,150.49 ล้านบาท
– สรุปปริมาณการซื้อขายรายกลุ่ม ต่างชาติซื้อสุทธิ 145.78 ล้านบาท (SET+MAI)
 
– กระทรวงการคลัง เปิดเผยว่า ในช่วง 9 เดือนแรกของปีงบประมาณ 2558 (ต.ค.57-มิ.ย.58) รัฐบาลจัดเก็บรายได้สุทธิ 1,631,274 ล้านบาท ต่ำกว่าประมาณการตามเอกสารงบประมาณ 65,582 ล้านบาท หรือร้อยละ 3.9 (แต่สูงกว่าช่วงเดียวกันปีที่แล้วร้อยละ 5.3) ทั้งนี้เป็นผลจากภาษีเงินได้นิติบุคคล ภาษีมูลค่าเพิ่ม ภาษีเงินได้ปิโตรเลียม และภาษีสรรพสามิตรถยนต์ จัดเก็บได้ต่ำกว่าเป้าหมาย
สำหรับในเดือนมิ.ย.58 รัฐบาลจัดเก็บรายได้สุทธิ 257,703 ล้านบาท ต่ำกว่าประมาณการ 11,826 ล้านบาท หรือร้อยละ 4.4 (แต่สูงกว่าเดือนเดียวกันปีที่แล้วร้อยละ 33.3) โดยภาษีที่จัดเก็บได้ต่ำกว่าประมาณการที่สำคัญ ได้แก่ ภาษีเงินได้นิติบุคคล และภาษีมูลค่าเพิ่ม
– ตลาดหุ้นยุโรปเปิดตลาดวันนี้แทบจะทรงตัว โดยดัชนี Stoxx Europe 600 ขยับไม่ถึง 0.1% แตะ 405.77 ในขณะที่นักลงทุนยังคงให้ความสนใจกับสถานการณ์หนี้กรีซอย่างใกล้ชิด รวมทั้งการรายงานผลประกอบการไตรมาส 2 ของบริษัทต่างๆ
– ธนาคารแห่งประเทศไทย (ธปท.) รายงานตัวเลขทุนสำรองเงินตราต่างประเทศของไทย วันที่ 10 ก.ค.58 อยู่ที่ 158.8 พันล้านดอลลาร์สหรัฐ จากวันที่ 3 ก.ค.58 ที่ 159.1 พันล้านดอลลาร์สหรัฐฯ ขณะเดียวกันฐานะฟอร์เวิร์ดสุทธิของไทย วันที่ 10 ก.ค.58 อยู่ที่ 19.3 พันล้านดอลลาร์สหรัฐฯ เมื่อเทียบกับวันที่ 3 ก.ค.58 อยู่ที่ 19.1 พันล้านดอลลาร์สหรัฐฯ ส่วนเงินสำรองระหว่างประเทศในรูปเงินบาทวันที่ 10 ก.ค.58 อยู่ที่ 5,389.7 พันล้านบาท จาก 5,373.0 พันล้านบาท เมื่อวันที่ 3 ก.ค.58
– รัฐสภาเยอรมนีเปิดฉากการประชุมเรื่องข้อตกลงหนี้กรีซแล้ววันนี้ โดยสื่อต่างประเทศรายงานว่าที่ประชุมจะลงคะแนนเสียงเรื่องดังกล่าวในเวลาประมาณ 13.00 น.ตามเวลาท้องถิ่น หรือ 18.00 น.ตามเวลาไทย
– รัฐมนตรีช่วยว่าการกระทรวงคลังของกรีซ เปิดเผยว่า ธนาคารในประเทศจะเริ่มกลับมาเปิดให้บริการพื้นฐานในวันจันทร์ที่ 20 ก.ค.นี้
– ผลตอบแทนพันธบัตรรัฐบาลญี่ปุ่นอายุ 10 ปี ปิดลดลงในวันนี้ ท่ามกลางอุปสงค์ที่เพิ่มขึ้น ขณะที่ธนาคารกลางญี่ปุ่น (BOJ) ดำเนินการซื้อพันธบัตร โดยอัตราผลตอบแทนพันธบัตรหมายเลข 339 ซึ่งเป็นมาตรวัดอัตราดอกเบี้ยระยะยาว ปิดที่ 0.420% ลดลง 0.020% จากระดับปิดเมื่อวานนี้ ขณะที่ราคาสัญญาพันธบัตรอายุ 10 ปี ส่งมอบเดือน ก.ย.เพิ่มขึ้น 0.20 จุด แตะระดับ 147.32 ที่ตลาดหุ้นโอซาก้า
– นายหวัง เปาอัน ผู้อำนวยการสำนักงานสถิติแห่งชาติของจีน(NBS) เชื่อมั่นเศรษฐกิจของจีนยังมีอัตราการขยายตัวของผลิตภัณฑ์มวลรวมภายในประเทศ (GDP) ที่ดีเกินคาดในไตรมาสที่ 2 โดยเศรษฐกิจจีนขยายตัว 7% เมื่อเทียบรายปี ในไตรมาสที่ 2 ซึ่งเป็นอัตราการขยายตัวเดียวกับในไตรมาสแรก และสูงกว่าตัวเลขคาดการณ์ของตลาดที่ 6.9%